Source: http://dteodorescu.blogspot.com/2018/03/sase-note-de-10-pentru-capitanul-andrei.html
Timestamp: 2019-02-20 20:16:08+00:00

Document:
SPORT FAN CLUB: Şase note de 10 pentru căpitanul Andrei Despan
Vineri după amiază, Sala Polivalentă a găzduit meciul CSM Politehnica Iaşi - CS Muncitorul Reşiţa 9-2 (3-1), din etapa a 18-a a Ligii I de futsal, ultima a sezonului regulat. Pentru a ajunge în turneul play-off, cel al locurilor 1-6, ieşenii trebuiau să câştige partida contra formaţiei reşiţene, care a venit în străvechea capitală a Moldovei decisă să facă un joc mare în faţa "răzeşilor" lui Nelu Stancea şi Florin Nichifor. Şi cum în afara sălii ningea de mama focului, de parcă nu eram în preajma Paştelui, ci a Crăciunului, nu mulţi spectatori s-au înghesuit în tribunele arenei ieşene pentru a susţine echipa favorită! Numai că, chiar şi în aceste condiţii, cu numai 150 de de susţinători în tribunele sălii, care priveau partida "ca la teatru", ieşenii au dat recital în meciul promovării în play-off, iar căpitanul Andrei Despan (cu nr. 10 pe tricou) a fost eroul meciului, cu 6 goluri înscrise în poarta adversarilor!
După ce oaspeţii au ratat o mare ocazie de a deschide scorul chiar în primul minut, îngerul salvator al moldovenilor fiind portarul George "Ricky" Pădure, fotbaliştii ieşeni au început să construiască fiecare atac cu mult calm, după nişte scheme de joc învăţate la antrenamente şi golurile au început să curgă. Evoluţia scorului a fost următoarea: 1-0 (Andrei Despan - min. 5), 2-0 (Liviu Ruxandari - min. 11), 3-0 (Andrei Despan - min. 12), 3-1 (Nicolae Budăi - min. 14), apoi 4-1 (Andrei Despan - min. 23), 5-1 (Valentin Pricop - min. 25), 6-1 (Andrei Despan - min. 30), 7-1 (Andrei Despan - min. 33), 8-1 (Andrei Despan - min. 35), 8-2 (Darius Guduleasa - min. 38), 9-2 (Radu Guţu - min. 39).
Ieşenii au mai ratat alte mari ocazii de gol la poarta oaspeţilor, prin Ruxandari (min. 8), Vali Pricop (min. 9, 34 - bară), Toni (min. 17, 18, 28), Joel Rios (min. 32), Despan (min. 33), Nistor (min. 36 - bară), Guţu (min. 38). De remarcat că oaspeţii au ratat şi ei o mare ocazie de gol prin Popa (min. 16), iar în repriza secundă poarta gazdelor a fost apărată excelent de veteranul Ioan Grigoraş, cel care, la 48 ani (adică de două ori 24 ani), este mai tânăr ca niciodată!
Sub conducerea brigăzii de arbitri alcătuită din Vlad Ciobanu şi Bogdan Hanceariuc (ambii din Iaşi), rezervă fiind Balint Attila (din Odorheiu Secuiesc, care a avut mari probleme cu venirea la Iaşi, datorită ninsorii abundente), observatorul federal fiind Marius Năstase (Piatra Neamţ), au evoluat echipele:
- CSM Politehnica Iaşi: George Pădure - Liviu Ruxandari, Andrei Despan (căpitan), Jodas Vives Antoni "Toni", Valentin Pricop, apoi Ioan Grigoraş - Radu Guţu, Joel Rios Oliva, Robert Mircia, Andrei Nistor. Antrenori: Nelu Stancea (principal) şi Florin Nichifor (secund). Maseur: Marian Sărbătoare. Director sportiv şi delegat: Ştefan Tudorache. Director de marketing şi cronometror: Vlad Baban. Team-manager: Ionel Popa. Ofiţer de presă şi crainicul partidei: Dan Teodorescu. Operator video: Emi Isac.
- CS Muncitorul Reşiţa: Ştefan Ungureanu - Nicolae Budăi (un jucător tânăr şi talentat), Cristian Popa, Darius Guduleasa (căpitan), Alexandru Chelu, apoi Alexandru Lucian, Robert Păvan, Florin Boţ. Antrenor-jucător şi delegatul echipei: Antonie Burtea.
În urma acestui succes categoric, CSM Poli s-a calificat în turneul play-off, acolo unde cele şase echipe promovate (Deva, Galaţi, Timişoara, Odorheiu Secuiesc, Călăraşi, Iaşi) vor fi împărţite în două grupe a câte trei echipe fiecare şi după patru meciuri (tur-retur), câştigătoarele grupelor vor disputa finala campionatului.
Celelalte partide din runda cu nr. 18, din zilele următoare sunt. Imperial Wet Miercurea Ciuc - City'Us Tg. Mureş, Autobergamo Deva - Spicom Sfântu Gheorghe, Dunărea 2005 Călăraşi - Futsal Klub Odorheiu Secuiesc, CS United Galaţi - Informatica Timişoara (un derby pentru locul 2).
După 18 etape şi înaintea meciului de la Călăraşi, CSM Poli Iaşi se află pe locul 5, cu 24 puncte (7 victorii, 3 rezultate de egalitate şi 8 înfrângeri) şi un golaveraj pozitiv, de 80-74. La egalitate de puncte între două sau mai multe echipe, se respectă regula "victoriei directe" şi nu a golaverajului, ieşenii fiind avantajaţi în confruntpările directe în faţa echipelor din Călăraşi şi Miercurea Ciuc.
Vă reamintim că CSM Poli Iaşi a ajuns şi în turneul final (FINAL FOUR) al Cupei României de futsal, de la Miercurea Ciuc, din zilele de 28 şi 29 martie 2018. În prima zi, în semifinalele competiţiei se vor juca partidele: CSM Politehnica Iaşi - Informatica Timişoara (ora 17:00) şi Imperial Wet Miercurea Ciuc - Autobergamo Deva (ora 19:30). Câştigătoarele din semifinale vor disputa finala cupei, pe 29 martie 2018.
Publicat de Dan Teodorescu la 19:01

References: CSM 
 CSM 
 CSM 
 CSM 
 CSM 
 CSM